Document ID: 32015R0504

REGULAMENTUL DE PUNERE ÎN APLICARE (UE) 2015/504 AL COMISIEI
din 11 martie 2015
de punere în aplicare a Regulamentului (UE) nr. 167/2013 al Parlamentului European și al Consiliului privind cerințele administrative pentru omologarea și supravegherea pieței pentru vehicule agricole și forestiere
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 167/2013 al Parlamentului European și al Consiliului din 5 februarie 2013 privind omologarea și supravegherea pieței pentru vehicule agricole și forestiere (1), și în special articolul 22 alineatul (4), articolul 24 alineatul (4), articolul 25 alineatele (2), (3) și (6), articolul 27 alineatul (1), articolul 33 alineatul (2), articolul 34 alineatul (3), articolul 35 alineatul (4), articolul 45 alineatul (2), articolul 46 alineatul (3) și articolul 53 alineatul (8),
întrucât:
(1)
Prezentul regulament stabilește cerințele administrative detaliate cu privire la modelele pentru dosarul informativ și pentru documentul informativ; modelul pentru certificatul privind accesul la informațiile referitoare la sistemul de diagnosticare la bord, precum și accesul la informațiile privind reparațiile și întreținerea; modelele pentru certificatul de conformitate; modelele pentru plăcuța regulamentară a producătorului și modelele pentru marca de omologare UE de tip; modelele pentru certificatul de omologare UE de tip și modelul pentru lista de cerințe sau acte aplicabile anexată la certificatul de omologare UE de tip; sistemul de numerotare a certificatelor de omologare UE de tip; modelul pentru fișa cu rezultatele încercărilor anexată la certificatul de omologare UE de tip; cerințele generale privind formatul rapoartelor de încercări; lista de piese sau echipamente care pot prezenta riscuri grave pentru funcționarea corectă a sistemelor esențiale; toate aspectele legate de procedura de autorizare pentru introducerea pe piață și punerea în funcțiune a pieselor sau echipamentelor care pot prezenta un risc grav pentru funcționarea corectă a sistemelor esențiale, precum și modelul de certificat pentru introducerea pe piață și punerea în funcțiune a pieselor sau echipamentelor care pot prezenta un risc grav pentru buna funcționare a sistemelor esențiale; sistemul de numerotare a certificatelor de plasare pe piață și introducere în circulație a componentelor sau echipamentelor care pot prezenta un risc important pentru funcționarea corectă a sistemelor esențiale.
(2)
Spre deosebire de Directiva 2003/37/CE a Parlamentului European și a Consiliului (2), Regulamentul (UE) nr. 167/2013 prevede un set complet de cerințe pentru omologarea UE de tip a întregului vehicul, care se aplică pentru toate categoriile de vehicule agricole și forestiere. Trebuie furnizate modelele administrative care urmează să fie utilizate în procedurile de omologare UE de tip.
(3)
Noi tehnologii au fost integrate în vehicule de la momentul în care modelele folosite pentru procedurile de omologare de tip au fost prevăzute în Directiva 2003/37/CE a Parlamentului European și a Consiliului. Modelele utilizate pentru procedurile de omologare UE de tip trebuie adaptate în consecință.
(4)
Pentru a indica ce procedură a fost aleasă de către producător când depune o cerere pentru omologarea de tip, trebuie introdus un nou model pentru o „fișă de dosar informativ”.
(5)
Pentru a asigura un acces rezonabil al operatorilor independenți la informațiile privind repararea vehiculului, inclusiv informațiile privind sistemele de diagnosticare la bord și interacțiunea acestora cu celelalte sisteme ale vehiculului, producătorii trebuie să asigure acces nediscriminatoriu la aceste informații și să prezinte autorităților de omologare dovada conformării lor cu cerința respectivă. Trebuie redactat un model pentru un certificat corespunzător al producătorului care să constituie o astfel de dovadă.
(6)
Trebuie să existe trei modele pentru un certificat de conformitate, iar acestea trebuie să corespundă procedurilor pentru omologare de tip pentru vehicule complete, completate sau incomplete.
(7)
Pentru a se garanta că tractoarele omologate de tip cu echipamente instalate pe ele și vehiculele din categoriile R și S oferă un nivel satisfăcător de siguranță, o parte din documentația care cuprinde dosarul tehnic al echipamentului descris în anexa VII la Directiva 2006/42/CE a Parlamentului European și a Consiliului (3) trebuie inclusă în dosarul informativ. În plus, declarația UE de conformitate a echipamentelor montate trebuie anexată la certificatul de conformitate al vehiculului.
(8)
Pentru a simplifica cel mai comun certificat de omologare UE de tip, trebuie realizat un nou model exclusiv pentru omologarea UE de tip pentru întregul vehicul a unui tip de vehicul complet, în timp ce pentru celelalte combinații de tipuri de vehicule trebuie elaborat un model diferit al certificatului de omologare UE de tip pentru întregul vehicul.
(9)
Trebuie elaborat un model pentru certificatul de omologare UE de tip aplicabil oricărui tip de sistem pentru a unifica și a simplifica modelele stabilite anterior în diferitele directive UE pentru fiecare tip de sistem. Din aceleași considerente, trebuie elaborat un alt model unic pentru componente și unități tehnice separate.
(10)
Sistemul de numerotare a certificatelor de omologare UE de tip, astfel cum este stipulat în Directiva 2003/37/CE, trebuie modificat pentru a reflecta noua structură a documentelor care includ cerințele de omologare de tip cu care conformitatea trebuie certificată.
(11)
Pentru a armoniza prezentarea celor mai relevante informații din încercarea conformității cu cerințele tehnice prevăzute în Regulamentul (UE) nr. 167/2013 și actele delegate adoptate în baza acestui regulament, trebuie elaborat un set minim de cerințe generale pentru formatul rapoartelor de încercare.
(12)
În același scop, serviciile tehnice trebuie să utilizeze modelele de rapoarte de încercare prevăzute în reglementările internaționale corespunzătoare sau standardele EN/ISO ca un ghid pentru redactarea de rapoarte de încercare privind cerințele tehnice stabilite în actele delegate adoptate în conformitate cu Regulamentul (UE) nr. 167/2013, care se bazează pe cele stabilite de reglementările internaționale sau de standardele EN/ISO.
(13)
Pentru a se limita sarcina impusă producătorilor, modul de prezentare a rapoartelor de încercare pentru anumite componente și unități tehnice separate eliberate în temeiul Directivei 2003/37/CE, al Directivei 2007/46/CE a Parlamentului European și a Consiliului (4), al Directivei 97/68/CE a Parlamentului European și a Consiliului (5), al Regulamentului (CE) nr. 595/2009 al Parlamentului European și al Consiliului (6) sau al reglementărilor internaționale menționate în capitolul XIII din Regulamentul (UE) nr. 167/2013, precum și în temeiul actelor delegate și de punere în aplicare adoptate în conformitate cu prezentul regulament, ar trebui să fie acceptat atunci când se solicită omologări de tip în conformitate cu Regulamentul (UE) nr. 167/2013, cu condiția ca nici condițiile de fond, nici cerințele privind procedurile de încercare să nu se fi schimbat de la efectuarea încercării.
(14)
Măsurile prevăzute în prezentul regulament sunt conforme cu avizul comitetului menționat la articolul 69 alineatul (1) din Regulamentul (UE) nr. 167/2013,
ADOPTĂ PREZENTUL REGULAMENT:
Articolul 1
Obiect
Prezentul regulament prevede măsurile de punere în aplicare menționate la articolul 68 din Regulamentul (UE) nr. 167/2013 pentru a stabili condiții uniforme pentru punerea în aplicare a cerințelor administrative pentru omologarea vehiculelor agricole și forestiere noi, precum și a sistemelor, componentelor și unităților tehnice separate concepute și construite pentru astfel de vehicule și pentru introducerea pe piață și punerea în exploatare a pieselor sau a echipamentelor care pot prezenta un risc grav pentru funcționarea corectă a sistemelor care sunt esențiale pentru siguranța vehiculului sau pentru performanța de mediu a acestuia.
Articolul 2
Model pentru documentul informativ și pentru dosarul informativ
Producătorii care depun cerere pentru obținerea omologării UE de tip trebuie să furnizeze documentul informativ și dosarul informativ indicate la articolul 22 alineatul (1) și la articolul 22 alineatul (2) litera (a) din Regulamentul (UE) nr. 167/2013, pe baza modelului indicat în anexa I la prezentul regulament.
Articolul 3
Model pentru certificatul producătorului privind accesul la informațiile referitoare la sistemele de diagnosticare la bord (OBD) și la repararea și întreținerea vehiculului
Producătorii vizați de prevederile articolului 53 alineatul (1) din Regulamentul (UE) nr. 167/2013 care depun o cerere pentru obținerea omologării UE de tip trebuie să furnizeze autorității de omologare un certificat privind accesul la informațiile referitoare la OBD pentru vehicule și la repararea și întreținerea vehiculului, în conformitate cu articolul 53 alineatul (8) din prezentul regulament, pe baza modelului indicat în anexa II la prezentul regulament.
Articolul 4
Modele pentru certificatul de conformitate
Producătorii trebuie să emită certificatul de conformitate indicat la articolul 33 alineatul (1) din Regulamentul (UE) nr. 167/2013, în conformitate cu modelele indicate în anexa III la prezentul regulament.
Articolul 5
Format pentru plăcuța regulamentară și marca de omologare UE de tip
Producătorii trebuie să emită plăcuța regulamentară și marca de omologare UE de tip indicate la articolul 34 alineatele (1) și (2) din Regulamentul (UE) nr. 167/2013, în conformitate cu formatele prevăzute în anexa IV la prezentul regulament.
Articolul 6
Modele pentru certificatul de omologare UE de tip
Autoritățile de omologare trebuie să emită certificatele de omologare UE de tip indicate la articolul 25 alineatul (1) din Regulamentul (UE) nr. 167/2013, pe baza modelelor indicate în anexa V la prezentul regulament.
Articolul 7
Sistemul de numerotare a certificatelor UE de omologare de tip
Certificatele de omologare UE de tip se numerotează în conformitate cu anexa VI.
Articolul 8
Model pentru fișa cu rezultatele încercărilor
Autoritățile de omologare trebuie să emită fișa cu rezultatele încercărilor indicată la articolul 25 alineatul (3) litera (a) din Regulamentul (UE) nr. 167/2013, pe baza modelului indicat în anexa VII la prezentul regulament.
Articolul 9
Formatul rapoartelor de încercare
(1) Formatul rapoartelor de încercare menționate la articolul 27 alineatul (1) din Regulamentul (UE) nr. 167/2013 trebuie să respecte cerințele generale prevăzute în anexa VIII la prezentul regulament.
(2) Rapoartele de încercare existente pentru componente și unități tehnice separate eliberate în temeiul Directivei 2003/37/CE, al Directivei 2007/46/CE, al Directivei 97/68/CE, al Regulamentului (UE) nr. 595/2009 sau al reglementărilor internaționale menționate în capitolul XIII din Regulamentul (UE) nr. 167/2013, precum și în temeiul actelor delegate și de punere în aplicare adoptate în conformitate cu prezentul regulament, trebuie acceptate atunci când se solicită omologări de tip în conformitate cu Regulamentul (UE) nr. 167/2013, cu condiția ca nici condițiile de fond, nici cerințele privind procedurile de încercare să nu se fi schimbat de la efectuarea încercării. Rapoartele de încercare care îndeplinesc aceste condiții trebuie enumerate în anexa VIII la prezentul regulament.
Articolul 10
Lista de piese sau echipamente care pot prezenta riscuri grave pentru funcționarea corectă a sistemelor esențiale
Lista de piese sau echipamente care pot prezenta riscuri grave pentru funcționarea corectă a sistemelor care sunt esențiale pentru siguranța vehiculului sau pentru performanțele sale de mediu, indicate la articolul 45 alineatul (2) din Regulamentul (UE) nr. 167/2013, este indicată în anexa IX la prezentul regulament.
Articolul 11
Model pentru certificatul de introducere pe piață și punere în circulație a pieselor sau a echipamentelor care pot prezenta riscuri grave pentru funcționarea corectă a sistemelor esențiale
Autoritățile de omologare trebuie să emită certificatul pentru plasarea pe piață și punerea în circulație a pieselor sau a echipamentelor care pot prezenta riscuri serioase pentru funcționarea corectă a sistemelor care sunt esențiale pentru siguranța vehiculului sau pentru performanța sa de mediu, indicate la articolul 46 alineatul (2) din Regulamentul (UE) nr. 167/2013, pe baza modelului indicat în anexa X la prezentul regulament.
Articolul 12
Sistemul de numerotare a certificatelor de plasare pe piață și introducere în circulație a componentelor sau echipamentelor care pot prezenta un risc important pentru funcționarea corectă a sistemelor esențiale
Certificatele pentru introducerea pe piață și punerea în circulație a pieselor sau a echipamentelor care ar putea prezenta riscuri grave pentru funcționarea corectă a sistemelor, care sunt esențiale pentru siguranța vehiculului sau pentru performanța sa de mediu, trebuie numerotate în conformitate cu anexa XI.
Articolul 13
Intrare în vigoare și aplicare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 ianuarie 2016.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 martie 2015.

Labels: 7
8
3
6